Πρώτη ομιλία της νέας προέδρου του Ευρωπαϊκού Κοινοβουλίου ΕΚοδετία Μείςοία - 
18 Ιανουαρίου 2022 


(Μαλτεζικά) 


Βουλευτές του Ευρωπαϊκού Κοινοβουλίου, 
συνάδελφοι, 
Ευρωπαίοι. 


Με μεγάλη ταπεινότητα, αισθάνομαι τιµή που µου αναθέτετε αυτήν την ευθύνη. Υπόσχομαι 
ότι θα διαθέσω όλη µου την ενέργεια στο έργο αυτού του Κοινοβουλίου και προς όφελος όλων 
των πολιτών της Ευρώπης. 


(Ιταλικά) 


Το πρώτο πράγµα που θα ήθελα να κάνω ὡς πρόεδρος είναι να συνεχίσω την παρακαταθήκη 
που µας άφησε ο Ντάβιντ Σασόλι. Ο Ντάβιντ ήταν ένας άνθρωπος που αγωνιζόταν για την 
Ευρώπη, για όλους εµάς και για το Κοινοβούλιο αυτό. Πίστευε ότι η Ευρώπη έχει τη δύναμη 
να χαράξει µια νέα πορεία σε αυτόν τον κόσμο. Σε ευχαριστούμε, Ντάβιντ. 


(Αγγλικά) 


Θα τιμήσω τον Ντάβιντ Σασόλι ὡς πρόεδρο µε το να υπερασπίζομαι πάντοτε την Ευρώπη. Για 
τις κοινές µας αξίες της δημοκρατίας, της αξιοπρέπειας, της δικαιοσύνης, της αλληλεγγύης, 
της ισότητας, του κράτους δικαίου και τῶν θεμελιωδών δικαιωμάτων. 


Για την πολιτική της ελπίδας και την υπόσχεση για µια Ευρωπαϊκή Ένωση. Θέλω οι άνθρωποι 
να ανακτήσουν ένα αίσθημα πίστης και ενθουσιασμού για το εγχείρημά µας. Την πίστη ότι 
μπορούμε να κάνουμε τον κοινό µας χώρο πιο ασφαλή, πιο δίκαιο και πιο ισότιμο. 


Αγαπητοί Ευρωπαίοι, 


τα επόµενα χρόνια οι πολίτες θα στραφούν στο Κοινοβούλιο αναμένοντας να ηγηθούμε και να 
δώσουμε κατευθύνσεις. Ενώ άλλοι θα συνεχίσουν να δοκιμάζουν τα όρια των δημοκρατικών 
αξιών και τῶν ευρωπαϊκών αρχών µας. 


Πρέπει να αντιπαλέψουµε το αντιευρωπαϊκό αφήγημα που βλέπουμε να ριζώνει τόσο εύκολα 
και τόσο γρήγορα. 


Η παραπληροφόρηση, εσκεμμένη και μη, εντάθηκε στα χρόνια της πανδηµίας και ενίσχυσε 
τον ανέξοδο κυνισµό και τις φτηνές λύσεις του εθνικισμού, του αυταρχισμού, του 
προστατευτισμού και του απομονωτισμού. Πρόκειται για αυταπάτες που δεν προσφέρουν 
λύσεις. 


Διότι η Ευρώπη είναι ακριβώς το αντίθετο. Ευρώπη σηµαίνει να στηρίζουμε ο ένας τον άλλον 
και να ενώνουµε τους πολίτες µας. Σημαίνει να υπερασπιζόµαστε τις αρχές των ανδρών και 
γυναικών που {δρυσαν την ΕΕ και που µας οδήγησαν από την τέφρα του πολέμου και του 
Ολοκαυτώματος στην ειρήνη, την ελπίδα και την ευημερία. 


Αξιότιµοι ευρωβουλευτές, 


το Κοινοβούλιό µας είναι σηµαντικό. 


- Σημαντικό για τους δικαστές που δέχονται επιθέσεις. Για όσους εργάζονται στην πρώτη 
γραμμή στα συστήµατα υγείας. Για κάθε γυναίκα στην ΕΕ που ακόµη παλεύει για τα 
δικαιώματά της. Για τους ευάλωτους, τους καταπιεσµένους και τους κακοποιηµένους 
ανθρώπους. 


- Για όσους αναγκάζονται να ξεφύγουν απὀ φυσικές καταστροφές. Τις οικογένειες όσων 
σκοτώθηκαν σε τρομοκρατικές επιθέσεις. Για τις ένοπλες δυνάμεις καιτις αρχές επιβολής του 
νόμου που υπηρετούν υπό δύσκολες συνθήκες. Για αυτούς που αναζητούν προστασία. Γιατους 
αγρότες, τις ΜΚΟ και τους επιχειρηματίες µας. 


- Είναι σηµαντικό για τις κοινότητες τῶν ΛΟΑΤΙ. Για όσους ακόµη υφίστανται διακρίσεις για 
τη θρησκεία τους, το χρώμα του δέρματός τους ή την ταυτότητα φύλου τους. Για όσους 
πιστεύουν στην υπόσχεση για την Ευρώπη. 


Το Κοινοβούλιο αυτό είναι σημαντικό. Όταν οι άνθρωποι στρέφονται σε µας για την 
προάσπιση τῶν αξιών τους, εμείς θα είμαστε σύμμαχοί τους. 


Αγαπητοί συνάδελφοι, 


για τη γενιά µου δεν υπάρχει παλιά και νέα Ευρώπη. Είµαστε η πρώτη γενιά του Εράσµους. Η 
τελευταία που έζησε τον Βαλέσα και τον Χάβελ. Ξέρουμε ότι ίσες ευκαιρίες δεν σημαίνει να 
γίνουν όλοι το ίδιο. Τιμούµε τις διαφορές που υπάρχουν στην Ευρώπη, γιατί γνωρίζουμε ότι 
αυτό είναι που µας κάνει πιο δυνατούς. Που µας κάνει μοναδικούς. Που µας κάνει 
Ευρωπαίους. 


Αν θέλουμε οι άνθρωποι να έχουν εμπιστοσύνη στην Ευρώπη, πρέπει να βγούμε από τη 
φούσκα του Στρασβούργου και τῶν Βρυξελλών και να μεταφέρουμε τα ιδανικά και τις θέσεις 
της Ευρώπης στους ανθρώπους που ζουν στις πόλεις και τα χωριά µας. 


(Γαλλικά) 


«Κάθε άνθρωπος στον πλανήτη μας θα αισθανόταν καλύτερα, αν ακουγόταν πιο δυνατά η 
φωνή της Ευρώπης» είχε πει ο πρόεδρος Βαλερί Ζισκάρ ντ’ Εστέν στην εναρκτήρια ομιλία 
του στη Συνέλευση για το μέλλον της Ευρώπης το 20032. 


(Αγγλικά) 


Ἠδη από τότε υπήρχαν φωνές που ζητούσαν µια πιο ισχυρή Ευρώπη. Τώρα πρέπει να 
στηρίξουμε τη Διάσκεψη για το μέλλον της Ευρώπης, ώστε να καταλήξει σε απτά 
αποτελέσµατα. Πρέπει να αφουγκραστούμε τους νέους ανθρώπους, ιδιαίτερα φέτος που η 
χρονιά είναι αφιερωμένη σ᾽ αυτούς. 


Αγαπητοί συμπολίτες µου Ευρωπαίοι, 
η κλιματική αλλαγή μαστίζει την ἠπειρό µας και τον κόσμο µας. Δεν αποτελεί πια πρόβλημα 


που θα λύσει κάποια άλλη γενιά. Όσοι πιστεύουν στην επιστήµη, όπως εμείς στο Κοινοβούλιο, 
ξέρουν ότι το ερώτημα δεν είναι πια αν, αλλά πότε. 


Ἡ Ευρωπαϊκή Πράσινη Συμφωνία και η υπόσχεση ότι θα είμαστε οι πρώτοι που θα 
απαλλαγούμε από τον άνθρακα είναι η σωστή απάντηση. Δεν είναι μόνο αναγκαιότητα, αλλά 
και επιτακτικό καθήκον. Είναι και µια ευκαιρία για την Ευρώπη να ηγηθεί, να επανεφεύρει 
τον εαυτό της. Για να εξασφαλιστούν η ανάπτυξη, η βιωσιμότητα και η ευημερία, µε 
ταυτόχρονη μείωση τῶν εκπομπών. 


Πρέπεινα πείσουμε τον υπόλοιπο κόσµο ότιη μάχη κατά της κλιματικής αλλαγής είναι η κοινή 
μας μοίρα. 


Γιατί αύριο θα είναι πια αργά. 


Πρέπει να συνεχίσουμε... Πρέπει να συνεχίσουμε να δείχνουμε ότι δεν γίνεται να 
αποσυνδέουµε το περιβάλλον από την οικονομία. 


Οι επιχειρήσεις, τόσο οι νεόφυτες και οἱ μικρομεσαίες, όσο και οι μεγαλύτερες εταιρείες που 
δραστηριοποιούνται σε όλη την ΕΕ, χρειάζονται ασφάλεια δικαίου, ευκολότερη πρόσβαση στη 
χρηματοδότηση και καινοτόμο πνεύμα και περιβάλλον στην Ευρώπη. Χρειάζονται λιγότερη 
γραφειοκρατία και κίνητρα για να ρισκάρουν, προκειµένου να ανακτήσει η Ευρώπη την 
ανταγωνιστικότητά της. Το Ταμείο Ανάκαµψης και Ανθεκτικότητας θα βοηθήσει να υπάρξουν 
νέες επενδύσεις µετά την πανδημία. 


Όπως η πράσινη μετάβαση, έτσι και η ψηφιακή μετάβαση θα δημιουργήσει ευκαιρίες και θα 
πρέπει να είμαστε στην πρώτη γραμμή αυτών τῶν αλλαγών, ώστε να τις καθοδηγήσουμε. Κι 
αυτό θα κάνουμε. 


Οι ανοιχτές οικονομίες και οι ανοιχτές κοινωνίες της Ευρώπης είναι ένα μοντέλο για το οποίο 
είμαι υπερήφανη. Είναι ένα μοντέλο που πρέπει να στηριχθεί, ώστε να αντέξει την πίεση που 
δέχεται. Μια πίεση που θέλει να ομφαλοσκοπήσουμε. Να υψώσουμε νέους φραγμούς, να 
επαναφέρουµε παλιά σύνορα και να εγκαταλείψουµε τον κοινό µας χώρο Σένγκεν, έναν χώρο 
που έχουµε χρέος να ολοκληρώσουμε. ΄Ἡ κάθε απόπειρα να δυσφημιστούν οι αρχές και οι αξίες 
μας. 


Ο Κόνραντ Αντενάουερ είχε πει: «Η ευρωπαϊκή ενότητα ήταν ένα όνειρο τῶν λίγων. Έγινε 
ελπίδα για τους πολλούς. Και σήµερα είναι πια µια αναγκαιότητα για όλους µας». 


Αγαπητοί συνάδελφοι, 


ο κόσμος γύρω µας είναι λιγότερο φιλικός απ᾽ ό,τι ήταν πριν από µία γενιά. Οι απαράδεκτες 
επιθέσεις κατά της κυριαρχίας και της ακεραιότητας της Ουκρανίας και η επικίνδυνη 
κατάσταση στη Λευκορωσία είναι κορυφαία δείγματα αυτής της κατάστασης. Η συλλογική 
μας ασφάλεια αποτελεί κοινή πρόκληση. 


Για να παραμείνει αξιόπιστη η Ευρωπαϊκή Ένωση και να µπορεί να ασκεί την επιρροή της 
διεθνώς, πρέπει να μείνουμε πιστοί στις αρχές µας. Αυτή είναι η πραγματική µας δύναμη. Για 
ηγέτες αυταρχικούς και δεσποτικούς, η ΕΕ συνιστά απειλή και µόνο που υπάρχει. Όπως πολύ 
εὔγλωττα το έθεσε ο Τάρεκ Οσμάν: «Η Ευρώπη έχει τελικά αναπτύξει τον πιο όμορφο, 
εκλεπτυσµένο τρόπο ζωής που γνώρισε ποτέ η ανθρωπότητα». 


(Γαλλικά) 


Ἡ φετινή χρονιά σηµατοδοτείτην 70ή επέτειο της παρουσίας µας στο Στρασβούργο. Μια πόλη, 
µια περιοχή, που λειτουργεί γεωγραφικά ὡς διάκριση των εξουσιών και, ὡς εκ τούτου, 
αποτελεί η ίδια µια εγγύηση για τη δημοκρατία. Καθιστά το Κοινοβούλιό µας έναν θεσμό µε 
σάρκα και οστά, προσιτό και προσβάσιμο, στην υπηρεσία των πολιτών. Όλα αυτά την 
καθιστούν ιδανικό τόπο για το θεσμικό µας όργανο. 


(Αγγλικά) 


Η Ευρώπη κουβαλά την κληρονομιά του πολέμου, αλλά κουβαλά και την κληρονομιά της 
επούλωσης των πληγών. Μπορούμε να αξιοποιήσουμε αυτή την εμπειρία βοηθώντας να 
τερματιστεί ο διχασµός στην τελευταία διαιρεμένη χώρα της ΕΕ, την Κύπρο, υπό την αιγίδα 
του σχεδίου του ΟΗΕ. Δεν θα είμαστε ποτέ ολόκληροι, όσο η Κύπρος παραμένει διαιρεμένη. 
Πρέπει επίσης να αναστρέψουµε τη χαμένη δυναμική όσον αφορά τη σχέση μας με τα Δυτικά 
Βαλκάνια. 


Αγαπητοί ευρωβουλευτές, 


θέλω να είμαι ξεκάθαρη απέναντι σε όσους θέλουν να καταστρέψουν την Ευρώπη: να ξέρετε 
ότι το Κοινοβούλιο αυτό θα είναι εναντίον σας. 


Σε όσους επιχειρούν να υποσκάψουν τη δημοκρατία, το κράτος δικαίου, την ελευθερία της 
έκφρασης και τα θεμελιώδη δικαιώµατα, όσους στοχοποιούν τις γυναίκες και όσους αρνούνται 
τα δικαιώµατα στους ΛΟΑΤΚΙ συμπολίτες μας: να ξέρετε ότι το Κοινοβούλιο αυτό δεν θα 
δεχτεί ποτέ τις θέσεις σας. 


Εναντίον όσων προσπαθούν να εκβιάσουν την Ευρώπη µε υβριδικές επιθέσεις, το Κοινοβούλιο 
θα στηρίζει πάντοτε την αλληλεγγύη μεταξύ των μελών: να ξέρετε ότι οι δικτάτορες δεν θα 
μας διχάσουν ποτέ. 


Θέλω να πῶ στις οικογένειες της Ντάφνι Καρουάνα Γκαλίτσια και του Γιαν Κούτσιακ, 
δημοσιογράφων που δολοφονήθηκαν επειδή έκαναν τη δουλειά τους: ο αγώνας σας για 
αλήθεια και δικαιοσύνη είναι και δικός µας αγώνας. Στους συγγενείς και φίλους του Ολιβιέ 
Ντιμπουά, που κρατείται όμηρος εδώ και σχεδόν 300 μέρες στο Μάλι. Ο αγώνας του για 
ελευθερία πρέπει να γίνει δικός µας αγώνας. 


Αγαπητοί φίλοι, αγαπητοί Ευρωπαίοι, 


το πολιτικό μοντέλο µας οδήγησε την ήπειρό µας στη δημοκρατία, την ευημερία και την 
ισότητα. Αν θέλουμε όµως να ανεβάσουµε την Ευρώπη στο επίπεδο που έχουµε υποσχεθεί 
στην επόμενη γενιά, πρέπει να σφυρηλατήσουμε κάτι ακόµη πιο ισχυρό. Κάτι που θα 
συμβαδίζει µε την εποχή, που θα παρακινεί ένα νεότερο και πιο δύσπιστο κοινό να πιστέψει 
στην Ευρώπη. 


Πρέπει να είμαστε ένα Κοινοβούλιο που θα δίνει δύναμη και θα αγκαλιάζει τη 
διαφορετικότητα. Το γεγονός ότι είμαι η πρώτη γυναίκα πρόεδρος του Κοινοβουλίου από το 
1999 ξέρω ότι έχει σημασία, τόσο εντός όσο και εκτός της αίθουσας αυτής. Χρειάζονται όµως 
κι άλλα βήματα. Η προσήλωση του οργάνου µας στη διαφορετικότητα, στην ισότητα των 
φύλων, στα δικαιώματα τῶν γυναικών, σε όλα τα δικαιώματά µας, πρέπει να 
επανεπιβεβαιωθεί. 


Πριν από 22 χρόνια η Νικόλ Φοντέν εκλέχτηκε πρόεδρος 20 χρόνια µετά τη Σιμόν Βέιγ. Αυτή 
τη φορά δεν θα περάσουν άλλες δύο δεκαετίες έως ότου ξαναβρεθεί γυναίκα σε αυτό το 
αξίωμα. 


Γνωρίζω ότι στηρίζοµαι στους ώμους γιγάντων. Στους ώμους της Σιμόν Βέιγ, κρατούµενης 
στο Άουσβιτς µε αριθµό 78651. Που έσπασε τα δεσµά αυτής της οδυνηρής περιόδου της 
ευρωπαϊκής ιστορίας µας, κατάφερε να υπερβεί εμπόδια και να ανοίξει τον δρόµο ὧς η πρώτη 
γυναίκα πρόεδρος του Ευρωπαϊκού Κοινοβουλίου. Στους ώμους εκατομμυρίων ανώνυμων 
γυναικών που υπέμειναν τόσα πολλά και που αγωνίστηκαν ώστε να έχουµε εμείς τις ευκαιρίες 
που δεν δόθηκαν ποτέ σ᾽ εκείνες. 

Στους ώμους της Άσλινγκ, της Παουλίνα και άλλων γυναικών που έχουν ήδη δολοφονηθεί 
φέτος. Στους ώμους τῶν εκτοπισµένων και τῶν αγνοουμένων της Ευρώπης. Όλων εκείνων που 
πάλεψαν και υπέφεραν από τον ολοκληρωτισµό και θυσίασαν τα πάντα για την Ευρώπη. 
Στους ώμους όλων εκείνων που πίστεψαν και συνεχίζουν να πιστεύουν. 

Βρισκόμαστε εδώ χάρη σ᾽ αυτούς. Βρισκόμαστε εδώ για αυτούς. 

Η Ευρώπη επέστρεψε. 

Η Ευρώπη εἰναι το μέλλον. 


(Γαλλικά) 


Ζήτω η Ευρώπη! 


